CELEX: 62010TN0158
Language: bg
Date: 2010-04-09 00:00:00
Title: Дело T-158/10: Жалба, подадена на 9 април 2010 г. — Dow Chemical/Съвет

19.6.2010   
            
            
               BG
            
            
               Официален вестник на Европейския съюз
            
            
               C 161/44
            
         
      Жалба, подадена на 9 април 2010 г. — Dow Chemical/Съвет
      (Дело T-158/10)
      (2010/C 161/70)
      Език на производството: английски
      
         Страни
      
      
         Жалбоподател: The Dow Chemical Company (представители: J.-F. Bellis, R. Luff и V. Hahn, lawyers)
      
         Ответник: Съвет на Европейския съюз
      
         Искания на жалбоподателя
      
      
                  —
               
               
                  да се отмени Регламент за изпълнение (ЕС) № 54/2010 на Съвета (1), доколкото засяга жалбоподателя,
               
            
                  —
               
               
                  да се осъди Съветът да заплати съдебните разноски.
               
            
         Правни основания и основни доводи
      
      В подкрепа на жалбата си жалбоподателят изтъква едно-единствено правно основание, чрез което твърди, че оспореният регламент нарушава член 11, параграф 2 от основния регламент (2), поради следните причини:
      
                  —
               
               
                  изводът, че дъмпингът на етаноламини от САЩ ще продължи, се основава неправилно на констатацията за дъмпинг през разследвания период в рамките на преразглеждането във връзка с производителите износители, представляващи само незначителна част от вноса от САЩ; институциите не са взели предвид обстоятелството, че за производителя, отговарящ за огромната част от вноса от САЩ, е установено, че не е участвал в дъмпинга и в резултат вносът на етаноламини от САЩ като цяло не е бил дъмпингов,
               
            
                  —
               
               
                  изводът, че твърденият дъмпинг на етаноламини от САЩ се е увеличил след разследвания период в рамките на преразглеждането, се основава на произволен подбор на ценови показатели, които не отразяват промяната на цените след разследвания период в рамките на преразглеждането,
               
            
                  —
               
               
                  изводът, че свободният капацитет в САЩ ще доведе до увеличаване на износа на етаноламини за ЕС, се основава на явна грешка, тъй като в САЩ няма неизползван капацитет,
               
            
                  —
               
               
                  изводът, че антидъмпинговите мерки върху етаноламини от САЩ, налагани от Китай от 2004 г., ще подтикнат американските износители на етаноламини да продават по-големи количества на ЕС, се опровергава от развитието на търговските потоци от 2005 г. насам,
               
            
                  —
               
               
                  изводът, че възможното развитие на търсенето в САЩ и в други пазари ще накара американските производители да насочат износа към ЕС, има само спекулативен характер,
               
            
                  —
               
               
                  изводът, че много ниските цени и разширяването на капацитета за моноетиленгликол — който, както етаноламините, е производен продукт от етиленов оксид — биха представлявали стимул за производителите да пренасочат производството от моноетиленгликол към етаноламини, е в противоречие с обстоятелствата по преписката и е опорочен от грешка в преценката,
               
            
                  —
               
               
                  ответникът изтъква противоречиви доводи относно връзката между цените на САЩ и на ЕС, тъй като той изглежда твърди, от една страна, че по-високите цени на ЕС представляват стимул за американските износители да пренасочат продажбите си към ЕС, а от друга страна, че по-ниските цени в ЕС принуждават американските производители да продават на дъмпингови цени в ЕС.
               
            
         (1)  Регламент за изпълнение (ЕС) № 54/2010 на Съвета от 19 януари 2010 година за налагане на окончателно антидъмпингово мито върху вноса на етаноламини с произход от Съединените американски щати (ОВ L 17, 2010 г., стр. 1).
      
         (2)  Регламент (ЕО) № 384/96 на Съвета от 22 декември 1995 година за защита срещу дъмпингов внос на стоки от страни, които не са членки на Европейската общност (ОВ L 56, 1996 г., стp. 1; Специално издание на български език, глава 11, том 12, стр. 223).